कहा- एक ड्रगी को नहीं मिलना चाहिए राम का रोल..यश को रावण बनाने पर भी तिलमिलाई
Kangana Ranaut's response to Ramayana film news ऐसी खबरें आ रही हैं कि डायरेक्टर नितेश तिवारी रणबीर कपूर और आलिया भट्ट के साथ फिल्म रामायण बनाने जा रहे हैं। अब इस पर कंगना रनोट ने रिएक्ट किया है
ऐसी खबरें आ रही हैं कि डायरेक्टर नितेश तिवारी रणबीर कपूर और आलिया भट्ट के साथ फिल्म रामायण बनाने जा रहे हैं। अब इस पर कंगना रनोट ने रिएक्ट किया है। कंगना ने बिना नाम लिए रणबीर पर तीखा हमला किया है। कंगना ने लिखा कि जिस इंसान को ड्रग्स का एडिक्शन हो। जो इंसान बिना महिलाओं के रह न पाता हो, उसे फिल्म में भगवान राम बनाया जा रहा है।
वहीं जिस इंसान ने खुद के दम पर अपना नाम बनाया हो, जिसे आज लोग साउथ का सुपरस्टार मानते हैं, उसे रावण का रोल दिया जा रहा है। बता दें कि नितेश तिवारी ने रावण के रोल के लिए केजीएफ स्टार यश को चुना है।
कंगना ने लिखा- शिव के बाद अब राम का रोल करना चाहता है
कंगना ने इंस्टाग्राम पर लिखा- मैं सुन रही हूं कि रामायण पर बॉलीवुड में एक और फिल्म बनने जा रही है। इस फिल्म में राम का किरदार वो एक्टर निभाने जा रहा है, जो इंडस्ट्री में सबके खिलाफ गंदे PR करवाता है। जो अभी कुछ दिन पहले एक फिल्म में अपने आप को शिव जी का अवतार बनाने में लगा हुआ था। जिस फिल्म को न किसी ने देखा और न ही चाहते हैं कि उसका दूसरा पार्ट बने। वो एक्टर अब भगवान राम का किरदार निभाने के लिए एक्साइटेड है।
कंगना यहां फिल्म ब्रह्मास्त्र की बात कर रही हैं। इस फिल्म में रणबीर ने एक कैरेक्टर शिवा का रोल किया था। शिवा के अंदर कुछ अलौकिक शक्तियां होती हैं।
किसी भी ड्रगी को भगवान राम का रोल नहीं मिलना चाहिए
कंगना ने यश के बारे में बात करते हुए लिखा कि जिसे राम का रोल मिलना चाहिए, उसे रावण का रोल मिल रहा है। उन्होंने लिखा- एक यंग साउथ सुपरस्टार, जिसने खुद के दम पर अपना नाम बनाया है। जो पूरी तरह फैमिली मैन है। जो परम्पराओं को मानता है। उस इंसान को रावण का रोल ऑफर किया गया है।
जबकि वाल्मीकि जी ने भगवान राम की जो परिकल्पना की है, उस हिसाब से यश भगवान राम के रोल में सबसे ज्यादा जंचते हैं। मेरा यही कहना है कि किसी भी ड्रगी को भगवान राम का रोल नहीं मिलना चाहिए।
कंगना ने दूसरी इंस्टाग्राम स्टोरी में लिखा- अगर तुम मुझे एक बार छेड़ोगे, तो मैं तुम्हें मरते दम तक परेशान करूंगी। मेरे से कभी मत उलझना। मेरे से दूर रहना।
दिवाली तक होगी फिल्म की ऑफिशियल अनाउंसमेंट
पिंकविला की रिपोर्ट के मुताबिक, नितेश तिवारी और फिल्म मेकर मधु मंटेना ने आलिया को सीता जी के रोल के लिए फर्स्ट चॉइस माना है। दूसरी तरफ रणबीर भगवान राम के रोल के लिए लुक टेस्ट दे रहे हैं। इस साल दिवाली तक फिल्म की ऑफिशियल अनाउंसमेट हो सकती है।